|  |
| --- |
| PATVIRTINTA  Klaipėdos miesto savivaldybės  tarybos 2009 m. sausio 26 d.  sprendimu Nr. T2-26 |
| (Klaipėdos miesto savivaldybės |
| tarybos 2018 m. spalio 25 d. |
| sprendimo Nr. T2-224 redakcija) |

**KLAIPĖDOS MIESTO SAVIVALDYBĖS APDOVANOJIMŲ**

**NUOSTATAI**

**I SKYRIUS**

**BENDROSIOS NUOSTATOS**

1. Klaipėdos miesto savivaldybės apdovanojimų nuostatai apibrėžia Klaipėdos miesto savivaldybės (toliau – Savivaldybė) apdovanojimus, nustato apdovanojimų suteikimo, įteikimo tvarką ir apdovanotųjų teises.

2. Savivaldybės apdovanojimai suteikiami Lietuvos Respublikos ir užsienio fiziniams bei juridiniams asmenims pagerbti.

**II SKYRIUS**

**APDOVANOJIMŲ SUTEIKIMO TVARKA**

3. Savivaldybės apdovanojimai suteikiami:

3.1. Savivaldybės tarybos sprendimu – Klaipėdos miesto garbės piliečio vardas (toliau – Garbės piliečio vardas) už ypatingus nuopelnus Klaipėdos miestui, įvertinus asmeninį indėlį bei miesto vardo propagavimą pasaulyje;

3.2. Savivaldybės mero teikimu ir Savivaldybės taryboskolegijos pritarimu – Klaipėdos miesto vėliava (toliau – Vėliava) už einamųjų metų reikšmingus neatlygintinus darbus Klaipėdos miestui ir bendruomenės labui.

4. Teikti siūlymą Savivaldybės tarybai dėl Garbės piliečio vardo suteikimo gali visuomeninės organizacijos, įstaigos, įmonės ir pavieniai asmenys.

5. Visuomeninės organizacijos, įstaigos, įmonės ir pavieniai asmenys, teikdami siūlymą dėl Garbės piliečio vardo suteikimo, Savivaldybei pateikia šiuos dokumentus: prašymą, asmens gyvenimo aprašymą, jo darbų ir nuopelnų Klaipėdos miestui aprašymą.

6. Klausimą dėl Garbės piliečio vardo suteikimo į Savivaldybės tarybos posėdžio darbotvarkę Savivaldybės meras įtraukia pritarus visoms Savivaldybės tarybos frakcijoms.

7. Savivaldybės taryba sprendimą dėl Garbės piliečio vardo suteikimo priima Savivaldybės tarybos narių balsų dauguma.

8. Garbės piliečio vardas per metus suteikiamas ne daugiau kaip vienam asmeniui. Antrą kartą tas pats apdovanojimas nesuteikiamas.

9. Garbės piliečio vardas negali būti suteikiamas Savivaldybės tarybos nariams, einantiems šias pareigas.

**III SKYRIUS**

**APDOVANOJIMŲ ĮTEIKIMO TVARKA**

10. Savivaldybės apdovanojimai įteikiami:

10.1. Vėliava – kasmet iškilmingo (oficialaus) renginio, skirto Vasario 16-osios paminėjimui, metu;

10.2. Garbės piliečio ženklai – Savivaldybės tarybos posėdžio ar iškilmingo renginio metu valstybinių arba miesto švenčių progomis.

11. Savivaldybės apdovanojimus iškilmingai įteikia Savivaldybės meras arba jo įgaliotas asmuo.

12. Iškilminguose apdovanojimų renginiuose kviečiami dalyvauti Lietuvos Respublikos Seimo ir Lietuvos Respublikos Vyriausybės atstovai, buvę Savivaldybės merai, miesto garbės piliečiai, žurnalistai ir kiti svečiai.

13. Apie apdovanojamus asmenis ir apdovanojimų įteikimą informuojama visuomenė.

14. Jeigu apdovanotasis miršta, nespėjus įteikti jam apdovanojimo, apdovanojimo ženklas ir apdovanojimo dokumentai gali būti įteikti jo šeimos nariams ar artimiems giminaičiams.

**IV SKYRIUS**

**APDOVANOJIMO ŽENKLAI**

15. Apdovanotiesiems įteikiami apdovanojimo ženklai ir apdovanojimo dokumentai:

15.1. garbės piliečiams – specialus garbės piliečio ženklas (asmeninis autorinio darbo medalis), kuriame pavaizduotas miesto herbas ir įrašas „Klaipėdos miesto garbės pilietis (vardas, pavardė, data)“ ir Garbės piliečio vardo suteikimo dokumentas;

15.2. apdovanojimams už metų darbą ***–*** šilko audinio Vėliava rankomis siuvinėtu miesto herbuir apdovanojimo dokumentas.

16. Savivaldybės administracija rūpinasi apdovanojimų (garbės piliečio ženklo ir Vėliavos) pagaminimu, Garbės piliečių knygos saugojimu ir tvarkymu, informuoja visuomenę apie apdovanojimų suteikimą, organizuoja iškilmingą apdovanojimų įteikimą, tvarko kitus su apdovanojimų suteikimu susijusius dokumentus.

**V SKYRIUS**

**APDOVANOTŲJŲ TEISĖS**

17. Garbės piliečio vardas įrašomas Garbės piliečių knygoje.

18. Garbės pilietis turi teisę pasisakyti Savivaldybės tarybos, kolegijos, Savivaldybės tarybos komitetų posėdžiuose ir pareikšti savo nuomonę bei pateikti siūlymus, jo nuomone, miestui svarbiais darbotvarkės klausimais. Taip pat garbės piliečiai kviečiami dalyvauti oficialiuose renginiuose valstybinių ir miesto švenčių metu.

19. Garbės piliečiai turi teisę savo asmeniniuose antspauduose, vizitinėse kortelėse ir privačiuose blankuose naudoti jiems suteiktą titulą.

20. Kiekvienų metu pradžioje garbės piliečiai kviečiami į popietę pas Savivaldybės merą.

21. Jeigu asmuo, kuriam suteiktas Garbės piliečio vardas, yra nuteisiamas už tyčinį nusikaltimą, Savivaldybės tarybos sprendimu jis gali netekti Garbės piliečio vardo.

**VI SKYRIUS**

**GARBĖS PILIEČIO ATMINIMO PAGERBIMAS**

 22. Mirus garbės piliečiui, artimųjų prašymu Savivaldybė apmoka arba kompensuoja laidojimo (išskyrus maitinimo) išlaidas iki 55 BSID (bazinės socialinės išmokos dydis), pateikus sąskaitas faktūras ir išlaidų apmokėjimą pagrindžiančius dokumentus (kompensavimo atveju).

23. Artimųjų prašymu ir sutikus pažymėti paminklą Klaipėdos miesto herbu ir įrašu „Klaipėdos miesto garbės pilietis“, Savivaldybė apmoka arba kompensuoja paminklo pastatymo, pažymėjimo ir kapavietės sutvarkymo išlaidas iki 60 BSID, pateikus sąskaitas faktūras ir išlaidų apmokėjimą pagrindžiančius dokumentus (kompensavimo atveju).

24. Mirus neturinčiam artimųjų garbės piliečiui, jo laidotuves organizuoja Savivaldybės mero potvarkiu sudaryta komisija, Savivaldybė apmoka laidojimo išlaidas (iki 55 BSID), taip pat Savivaldybė organizuoja ir apmoka paminklo sukūrimą ir pastatymą (iki 60 BSID) arba esamo paminklo (jei tai šeimos kapavietė) papildymą įrašu ir herbu.

25. Garbės piliečio kapą Klaipėdos miesto kapinėse prižiūri Savivaldybė (išskyrus atvejus, kai to nepageidauja atsakingas už kapavietės priežiūrą asmuo) Savivaldybės administracijos direktoriaus nustatyta tvarka.

                                       \_\_\_\_\_\_\_\_\_\_\_\_\_\_\_\_\_\_\_\_\_\_